CELEX: 62010TN0004
Language: el
Date: 2010-01-07 00:00:00
Title: Υπόθεση T-4/10: Προσφυγή της 7ης Ιανουαρίου 2010 — Al Saadi κατά Ευρωπαϊκής Επιτροπής

27.2.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 51/46
            
         Προσφυγή της 7ης Ιανουαρίου 2010 — Al Saadi κατά Ευρωπαϊκής Επιτροπής
   (Υπόθεση T-4/10)
   2010/C 51/84
   Γλώσσα διαδικασίας: η αγγλική
   
      Διάδικοι
   
   
      Προσφεύγων: Faraj Faraj Hassan Al Saadi (Leicester, Ηνωμένο Βασίλειο) (εκπρόσωποι: J. Jones, Barrister, Mudassar Arani, Solicitor)
   
      Καθής: Ευρωπαϊκή Επιτροπή
   
      Αιτήματα του προσφεύγοντος
   
   Ο προσφεύγων ζητεί από το Γενικό Δικαστήριο:
   
               —
            
            
               να ακυρώσει τον Κανονισμό (ΕΚ) αριθ. 954/2009 της Επιτροπής, της 13ης Οκτωβρίου 2009, καθόσον αφορά τον προσφεύγοντα,
            
         
               —
            
            
               να καταδικάσει την Ευρωπαϊκή Επιτροπή στα δικαστικά του έξοδα
            
         
      Λόγοι ακυρώσεως και κύρια επιχειρήματα
   
   Με την προσφυγή του, ο προσφεύγων ζητεί, σύμφωνα με το άρθρο 263 ΣΛΕΕ, την ακύρωση του Κανονισμού (ΕΚ) αριθ. 954/2009 της Επιτροπής, της 13ης Οκτωβρίου 2009 (1), για την 114η τροποποίηση του Κανονισμού (ΕΚ) αριθ. 881/2002 (2) του Συμβουλίου, της 27ης Μαΐου 2002, για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τον Οσάμα Μπιν Λάντεν, το δίκτυο της Αλ Κάιντα και τους Ταλιμπάν, δυνάμει του οποίου ο προσφεύγων συμπεριλήφθηκε στον κατάλογο προσώπων και οντοτήτων, των οποίων δεσμεύθηκαν τα κεφάλαια και οι οικονομικοί πόροι.
   Το όνομα του προσφεύγοντος προσετέθη αρχικώς στο Παράρτημα I του Κανονισμού (ΕΚ) αριθ. 881/2002 του Συμβουλίου μέσω του Κανονισμού (ΕΚ) αριθ. 2049/2003 της Επιτροπής, της 20ης Νοεμβρίου 2003 (3), ο οποίος αντικαταστάθηκε αργότερα από τον Κανονισμό (ΕΚ) αριθ. 46/2008 της Επιτροπής, της 18ης Ιανουαρίου 2008 (4). Με την απόφασή του της 3ης Δεκεμβρίου 2009 στις συνεκδικασθείσες υποθέσεις Hassan κατά Συμβουλίου και Επιτροπής (C-399/06 P) και Ayadi κατά Συμβουλίου (C-403/06 P) (5), το Δικαστήριο της Ευρωπαϊκής Ένωσης ακύρωσε τον Κανονισμό (ΕΚ) 881/2002 του Συμβουλίου, όπως τροποποιήθηκε από τον Κανονισμό (ΕΚ) 46/2008, καθόσον αφορά τον προσφεύγοντα.
   Προς στήριξη της αιτήσεως ακυρώσεως, ο προσφεύγων προβάλλει τους εξής λόγους:
   
                
            
            
               Πρώτον, ο προσφεύγων ισχυρίζεται ότι ο προσβαλλόμενος κανονισμός παραβιάζει τα δικαιώματα άμυνάς του, συμπεριλαμβανομένων των δικαιωμάτων ακροάσεως και αποτελεσματικής δικαστικής προστασίας και αδυνατεί να άρει τις προσβολές των δικαιωμάτων αυτών. Επιπλέον, υποστηρίζει ότι η Επιτροπή δεν παρέσχε αποδεικτικά στοιχεία, τα οποία να δικαιολογούν τη δέσμευση των περιουσιακών του στοιχείων και, ως εκ τούτου, του στέρησε τη δυνατότητα να αμυνθεί έναντι των αποδεικτικών αυτών στοιχείων.
            
         
                
            
            
               Δεύτερον, ο προσφεύγων ισχυρίζεται ότι η Επιτροπή δεν παρέθεσε πειστική αιτιολογία για τη διατήρηση της δέσμευσης των περιουσιακών του στοιχείων, κατά παράβαση των υποχρεώσεών της βάσει του άρθρου 296 ΣΛΕΕ.
            
         
                
            
            
               Τρίτον, ο προσφεύγων υποστηρίζει ότι η Επιτροπή παρέλειψε να προβεί σε εκτίμηση όλων των σχετικών γεγονότων και αποδείξεων, κατά την απόφασή της για την έκδοση του προσβαλλόμενου κανονισμού και, επομένως, έσφαλε προδήλως στις εκτιμήσεις της. Ο προσφεύγων υποστηρίζει, επίσης, ότι ουδέποτε συμμετείχε σε οποιαδήποτε μορφή τρομοκρατικής δραστηριότητας και ότι δεν απαιτείται οποιοδήποτε είδος χρηματοπιστωτικών κυρώσεων ή προληπτικών μέτρων εις βάρος του.
            
         
                
            
            
               Τέταρτον, ο προσφεύγων υποστηρίζει ότι οι δυνάμει του προσβαλλόμενου κανονισμού επιβληθέντες επ’ αόριστον περιορισμοί επί του δικαιώματος ιδιοκτησίας του συνιστούν υπέρμετρη και ανεπίτρεπτη παρέμβαση στο εν λόγω δικαίωμα, η οποία δεν δικαιολογείται από αδιάσειστα στοιχεία.
            
         
      (1)  Κανονισμός (ΕΚ) αριθ. 954/2009 της Επιτροπής, της 13ης Οκτωβρίου 2009, για την 114η τροποποίηση του Κανονισμού (ΕΚ) αριθ. 881/2002 του Συμβουλίου, της 27ης Μαΐου 2002, για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τον Οσάμα Μπιν Λάντεν, το δίκτυο της Αλ Κάιντα και τους Ταλιμπάν (ΕΕ 2009 L 269, σ. 20)
   
      (2)  Κανονισμός (ΕΚ) αριθ. 881/2002 του Συμβουλίου, της 27ης Μαΐου 2002, για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τον Οσάμα Μπιν Λάντεν, το δίκτυο της Αλ Κάιντα και τους Ταλιμπάν, και για την κατάργηση του κανονισμού (ΕΚ) αριθ. 467/2001 του Συμβουλίου για την απαγόρευση της εξαγωγής ορισμένων αγαθών και υπηρεσιών στο Αφγανιστάν, την ενίσχυση της απαγόρευσης πτήσεων και την παράταση της δέσμευσης κεφαλαίων και άλλων οικονομικών πόρων όσον αφορά τους Ταλιμπάν του Αφγανιστάν (ΕΕ 2002 L 139, σ. 9)
   
      (3)  Κανονισμός (ΕΚ) αριθ. 2049/2003 της Επιτροπής, της 20ης Νοεμβρίου 2003, που τροποποιεί για εικοστή πέμπτη φορά τον κανονισμό (ΕΚ) αριθ. 881/2002 του Συμβουλίου για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τον Οσάμα Μπιν Λάντεν, το δίκτυο της Αλ Κάιντα και τους Ταλιμπάν και για την κατάργηση του κανονισμού (ΕΚ) αριθ. 467/2001 του Συμβουλίου (ΕΕ 2003 L 303, σ. 20)
   
      (4)  Κανονισμός (ΕΚ) αριθ. 46/2008 της Επιτροπής, της 18ης Ιανουαρίου 2008, που τροποποιεί για ενενηκοστή φορά τον κανονισμό (ΕΚ) αριθ. 881/2002 του Συμβουλίου για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τον Οσάμα Μπιν Λάντεν, το δίκτυο της Αλ Κάιντα και τους Ταλιμπάν (ΕΕ 2008 L 16, σ. 11)
   
      (5)  Απόφαση του Δικαστηρίου της 3ης Δεκεμβρίου 2009, Hassan κατά Συμβουλίου και Επιτροπής (C-399/06 P) και Ayadi κατά Συμβουλίου (C-403/06 P), με δημοσιευθείσα ακόμα στη Συλλογή